32006R1416
L 267/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1416/2006 НА КОМИСИЯТА
от 26 септември 2006 година
за определяне на специфични правила за прилагане на член 7, параграф 2 от Споразумението между Европейската общност и Съединените американски щати за търговията с вино по отношение на защитата на наименованията за произход на Съединените американски щати в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2006/232/ЕО на Съвета от 20 декември 2005 г. за сключване на Споразумението между Европейската общност и Съединените американски щати за търговията с вино (1), и по-специално член 3 от него,
като има предвид, че:
(1)
Съгласно член 7, параграф 2 от Споразумението между Европейската общност и Съединените американски щати за търговията с вино (2) (оттук нататък наричано „Споразумението“), Общността предвижда, че наименованията, които са от значение за лозарството, посочени в приложение V към Споразумението, могат да се използват като наименования за произход за вино единствено за да обозначават вината, които са с произхода, посочен от същото това наименование.
(2)
Настоящият регламент не засяга съществуващите в Общността права на интелектуална собственост.
(3)
Следователно е необходимо да се предвиди защитата в Общността на наименованията за произход на Съединените американски щати в съответствие със Споразумението, и по-специално с член 7, параграфи 2 и 3, във връзка с член 12 от него.
(4)
Споразумението влезе в сила на 10 март 2006 г. (3) Ето защо настоящият регламент следва да влезе в сила в деня на неговото публикуване в Официален вестник на Европейския съюз.
(5)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
1. Наименования за произход на Съединените американски щати, включени в приложението, могат да се използват като наименования за произход за вино единствено за да обозначават вината, които са с произхода, посочен от същото това наименование. Компетентните органи на държавите-членки предприемат мерки, за да осигурят, че вино, което не е етикетирано в съответствие с настоящия член, не се пуска на пазара или се изтегля от пазара, докато не бъде етикетирано в съответствие с настоящия член.
2. Параграф 1:
а)
не засяга съществуващите в Общността права на интелектуална собственост или използването на знака, защитен като право на интелектуална собственост при осъществяване на търговията в Общността, преди датата на влизане в сила на настоящия регламент;
б)
не възпрепятства мерки, доколкото са подходящи, които да допускат използването на омонимни наименования за произход, в случай че потребителите няма да бъдат заблудени, или мерки, които да позволяват на дадено лице да използва, при осъществяване на търговията, наименованието на същото това лице или наименованието на предшественика на това лице в бизнеса, по начин, който няма да заблуди потребителя.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 септември 2006 година.